Norsku félögin erfið
Knattspyrnusamband Íslands á í miklum erfiðleikum með að ná saman leikmannahópi fyrir Brasilíuferðina en Ísland mætir sem kunnugt er Brasilíu í vináttulandsleik í borginni Cuiaba fimmtudaginn 7. mars. Reiknað hefur verið með því að íslensku leikmennirnir í Noregi yrðu kjarninn í liðinu en í gærkvöldi hafði ekki einn einasti þeirra fengist laus frá sínu félagi.
Tíu íslenskir landsliðsmenn leika í Noregi, þeir Andri Sigþórsson, Bjarni Þorsteinsson, Ólafur Stígsson, Jóhann B. Guðmundsson, Helgi Sigurðsson, Gylfi Einarsson, Indriði Sigurðsson, Árni Gautur Arason, Tryggvi Guðmundsson og Marel Baldvinsson. Deildakeppnin í Noregi hefst ekki fyrr en um miðjan apríl en norsku félögin eru samt treg að láta þá af hendi.
"Ég vona að þetta mál leysist farsællega því annars gætum við lent í langvinnum deilum við Norðmennina, sem yrði engum til góðs. Það hlýtur að vera leikmönnunum til góða að fara með okkur til Brasilíu og æfa og spila á grasi í stað þess að vera á gervigrasi í Noregi á meðan," sagði Atli Eðvaldsson, landsliðsþjálfari, við Morgunblaðið í gær.
Landsliðsmenn sem leika annars staðar eiga ekki heimangengt en þó er möguleiki að Heiðar Helguson fái sig lausan frá Watford til að spila. Landsliðið fer til Brasilíu á sunnudaginn kemur, 3. mars, og kemur aftur viku síðar, 10. mars.
Ísland mætir sem kunnugt er Brasilíu í vináttulandsleik í borginni Cuiaba fimmtudaginn 7. mars.
Reiknað hefur verið með því að íslensku leikmennirnir í Noregi yrðu kjarninn í liðinu.
Í gærkvöldi hafði ekki einn einasti þeirra fengist laus frá sínu félagi.
Deildakeppnin í Noregi hefst ekki fyrr en um miðjan apríl en norsku félögin eru samt treg að láta þá af hendi.